Louise Schack Elholm (V), 2010-03-02:
Lad mig starte med at sige, at Venstre er meget optaget af problemstillingen om udsættelser.
Derfor fik regeringen SFI til at lave en rapport om årsagerne til udsættelser.
På baggrund af rapporten indgik Venstre i en satspuljeaftale.
Socialdemokraterne var også med i aftalen, men da det kom til ikrafttrædelsen, ønskede Socialdemokraterne at udskyde det, så loven først trådte i kraft i juni 2009 i stedet for i april 2009.
Det kunne ellers have hjulpet nogle familier i den periode.
SFI's rapport viste, at den største gruppe af udsatte lejere var lønmodtagere.
Baggrunden for udsættelserne var typisk manglende styring af økonomien.
Derfor forbedrede vi bl.a. også kommunernes mulighed for at sætte lejere under administration for på den måde at sikre, at lejerne fik betalt deres husleje.
Det er et begreb, der ikke tager udgangspunkt i størrelsen af indkomsten, men i indkomstforskelle, og det betyder paradoksalt nok, at når økonomien vokser og indkomsterne stiger, ja, så stiger indkomstforskellene også, og derfor stiger antallet af fattige i forhold til det relative fattigdomsbegreb.
Der er altså ifølge dette begreb flere fattige, på trods af at alle bliver rigere.
I nedgangstider som nu ser vi typisk, at indkomsterne stagnerer, og at indkomstulighederne falder.
Det betyder, at der efter det relative fattigdomsbegreb bliver færre fattige i en tid med stigende arbejdsløshed.
Det har dog passet ind i oppositionens agenda; de ønskede, at regeringen skulle fremstå som socialt uansvarlige.
Når tallene for den relative fattigdom begynder rulle ind fra finanskrisen og vi vil se, at antallet af relative fattige er faldende, ja, så begynder oppositionen nok også at ønske et andet fattigdomsbegreb. Hvis vi i øvrigt ser på lavindkomstgruppen, ser vi, at den største gruppe i lavindkomstgruppen er studerende.
Det vil sige, at det er en gruppe, som midlertidigt er på en lav ydelse, og de ser frem til en massiv indkomstfremgang, når de er færdiguddannede.
Venstre mener, at vi skal fokusere på den reelle fattigdom.
Derfor vil regeringen arbejde på at komme med retvisende fattigdomsindikatorer.
Venstre mener, det er vigtigt at få inkluderet flest mulige i samfundet.
Venstre mener, at en afskaffelse af kontanthjælpsloftet, 450-timers-reglen og starthjælpen er en ulempe for befolkningen.
Disse regler sikrer, at en større del af befolkningen er aktive på arbejdsmarkedet i stedet for at være isoleret på passiv forsørgelse.
Permanent at være placeret på passiv forsørgelse er en sikker vej til at blive marginaliseret.
Det ligger Venstre på sinde, at vi sikrer byggeri af almene boliger.
I forbindelse med det økonomiske opsving faldt byggeriet af almene boliger, og Venstre var derfor med i den store boligaftale.
Her sikrede vi byggeri af over 4.000 boliger i 2009.
Det er mere end 2.000 flere i forhold til 2008 og mere end 4.000 flere end i 2007.
Hvis vi bare ser på de almene familieboliger, ja, så kan vi se, at der var en stigning på 1.300 boliger, efter at aftalen var blevet indgået sidste år, hvor der blev givet 100 tilsagn, før boligaftalen trådte i kraft.
Det var en boligaftale, som Socialdemokraterne stemte nej til.
Derfor kan det jo undre, at Socialdemokraterne er imod det grundlag, der har givet mulighed for byggeri af flere almene boliger, og det virker lidt absurd, at Socialdemokraterne nu kommer med det her forslag om byggeri af flere almene boliger.
Venstre kan ikke støtte beslutningsforslaget.